ከጌዴኦና ከምዕራብ ጉጂ ዞኖች የተፈናቀሉ ሰዎች ወደ አካባቢያቸው እየተመለሱ ናቸው
በጌዴኦና በምዕራብ ጉጂ ዞኖች አዋሳኝ አካባቢ ተፈጥሮ በነበረ ችግር የተፈናቀሉ ሰዎች ወደ አካባቢያቸው መመለስ መጀመራቸውን የኮማንድ ፖስት ንዑስ ቀጠና ሶስት አስተባባሪ  አስታወቁ፡፡አስተባባሪው ኮሎኔል አበባው ሰኢድ እንደገለፁት ከደቡብ ህዝቦች እና ከኦሮሚያ ክልሎች የፀጥታ አካላት ጋር በተከናወነ  ስራ አካባቢው ወደ ቀድሞ ሰላማዊ ሁኔታ በመመለሱ ተፈናቃዮች መመለስ ጀምረዋል።በአጎራባች ወረዳዎች የንግድና ማህበራዊ እንቅስቃሴዎች ወደ ቀድሞ ሁኔታቸው መመለሳቸውንም ጠቅሰዋል፡፡"በሁለቱ ህዝቦች መካከል ግጭት የለም" ያሉት አስተባባሪው ጥቂት ግለሰቦች የራሳቸውን አጀንዳ ለማራመድ በነዙት አሉባልታ ምክንያት ችግሩ መፈጠሩን ገልጸዋል፡፡ኮማንድ ፖስቱ ሰላምን ለማስፈን እያደረገ ባለው ጥረት በሁለቱም ወገኖች በኩል ትብብር መድረጉን አስረድተዋል ።ከገደብ ወረዳ ወደ መኖሪያ አካባቢያቸው በመመለስ ላይ ከነበሩ ተፈናቃዮች መካከል አቶ ንጋቱ ድርቡ በሰጡት አስተያየት በመጠለያው በቆዩባቸው ጊዜያት በቂ ድጋፍ ሲደረግላቸው መቆየቱንና መንግስት አካባቢውን በማረጋጋቱ ወደ መኖሪያ ቀያቸው በመመለስ ላይ መሆናቸውን  ገልጸዋል፡፡"ለወደፊትም ሰላማችንና መብታችን ተጠብቆ እንድንኖር የመንግስትን እገዛ እንፈልጋለን" ብለዋል ፡፡ሌላው አስተያየት ሰጪ አቶ ፈለቀ ወራሳ በበኩላቸው መንግስት የአካባቢውን ሰላም አስጠብቆ ወደ መኖሪያቸው መመለስ በመቻላቸው መደሰታቸውን ገልጸው፤በአካባቢው ከሚኖሩ ወገኖቻቸው ጋር በሰላም አብሮ መኖር እንደሚፈልጉ አስረድተዋል፡፡ በሁለቱ ዞኖች አዋሳኝ አካባቢ ተፈጥሮ በነበረው የፀጥታ ችግር  በሰውና ንብረት ላይ ጉዳት መድረሱን ተከትሎም ብዙዎች  መፈናቀላቸው ተመልክቷል፡፡ (ኢዜአ)